Diari Oficial de la Generalitat Valenciana


Sumari del DOGV 7453, del 29-01-2015 (2015/645)

RESOLUCIÓ de 27 de gener de 2015, de la directora general del Secretariat del Consell i Relacions amb Les Corts, per la qual es disposa la publicació del conveni entre la Generalitat i l'Ajuntament de Tavernes de la Valldigna per a la creació d'una escola infantil de primer cicle denominada Mestre Víctor Calatayud, de titularitat municipal, en esta localitat.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7453

Data del DOGV
:   29-01-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/645


Data del document
:   27-01-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua
    * administració local

RESOLUCIÓ de 27 de gener de 2015, de la directora general del Secretariat del Consell i Relacions amb Les Corts, per la qual es disposa la publicació del conveni entre la Generalitat i l'Ajuntament de Tavernes de la Valldigna per a la creació d'una escola infantil de primer cicle denominada Mestre Víctor Calatayud, de titularitat municipal, en esta localitat. [2015/645]  
La Generalitat i l'Ajuntament de Tavernes de la Valldigna han subscrit, prèvia tramitació reglamentària, el 19 de gener de 2015, el conveni per a la creació d'una escola infantil de primer cicle denominada Mestre Víctor Calatayud, de titularitat municipal, en esta localitat.  
  
En compliment del que establix la clàusula 10 del conveni, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 65/2015 i que figura com a annex d'esta resolució.  
  
València, 27 de gener de 2015.- La directora general del Secretariat del Consell i Relacions amb Les Corts: Marta Martí Arador.  
  
  
Conveni entre la Generalitat (Conselleria d'Educació, Cultura i Esport) i l'Ajuntament de Tavernes de la Valldigna per a la creació d'una escola infantil de primer cicle denominada Mestre Víctor Calatayud, de titularitat municipal, en esta localitat.  
  
València, 19 de gener de 2015  
  
Reunits  
D'una part, María José Catalá Verdet, consellera d'Educació, Cultura i Esport, que actua en nom i representació de la Generalitat en virtut de l'acord adoptat pel Consell el dia 10 d'octubre de 2014.  
  
D'una altra part, Jordi Juan Huguet, alcalde president de l'Ajuntament de Tavernes de la Valldigna, facultat per a este acte per acord del Ple de l'esmentat Ajuntament de data 6 d'octubre de 2014.  
  
Manifesten  
1. L'Ajuntament de Tavernes de la Valldigna va acordar sol·licitar la creació d'una escola infantil de la titularitat pròpia a Tavernes de la Valldigna, dins del marc educatiu vigent establit per la Llei Orgànica 2/2006, de 3 de maig, d'Educació (BOE 106, 04.05.2006).  
2. La disposició addicional segona, punt 2, de la Llei Orgànica 8/1985, de 3 de juliol (BOE de 4 de juliol), reguladora del dret a l'educació, establix que la creació de centres docents públics els titulars dels quals siguen les corporacions locals s'ha de realitzar per conveni entre l'administració educativa competent i les corporacions.  
3. El Servici d'Infraestructura ha emés un informe amb data 3 de juliol de 2014 a la proposta d'instal·lacions i ús educatiu, ja que s'ajusta al que disposa la normativa aplicable quant als requisits mínims que han de complir els centres que impartisquen ensenyaments de règim general no universitaris.  
4. El 4 de juliol de 2014, la Direcció General de Centres i Personal Docent va emetre un informe favorable respecte a la proposta d'instal·lacions i ús educatiu dels espais reflectits en els plans presentats per a la creació de l'esmentada escola.  
5. La Inspecció Educativa i la Unitat Tècnica de la Direcció Territorial d'Educació, Cultura i Esport de València hi han emés un informe favorable en el seu respectiu àmbit competencial.  
Per això, en virtut de les competències que atorguen el Reial Decret 2093/1983, de 28 de juliol, sobre traspàs de funcions i servicis de l'Administració de l'Estat a la Comunitat Valenciana en matèria d'educació, i la Llei 7/1985, de 2 d'abril, reguladora de les bases de règim local, la Conselleria d'Educació, Cultura i Esport i l'Ajuntament de Tavernes de la Valldigna acorden subscriure este conveni d'acord a les següents  
  
Clàusules  
  
Primera  
L'objecte del present conveni és la creació d'una escola infantil de primer cicle a Tavernes de la Valldigna de titularitat íntegrament municipal, de conformitat amb la disposició addicional segona, punt 2, de la Llei Orgànica 8/1985, 3 de juliol, reguladora del dret a l'educació (LODE) (BOE 159, 04.07.1985), amb les característiques, els ensenyaments i la configuració que s'indiquen a continuació:  
  
  
Denominació genèrica: escola infantil de primer cicle.  
Denominació específica: Mestre Víctor Calatayud.  
Domicili: c/ Mare de Déu dels Desemparats, 13-15.  
Localitat: Tavernes de la Valldigna.  
Província: València.  
Codi: 82679522.  
Titular: Ajuntament de Tavernes de la Valldigna.  
Ensenyances: Educació Infantil, de primer cicle.  
Capacitat: 6 unitats amb un màxim de 94 llocs escolars, distribuïts de la manera següent:  
- 1 unitat per a xiquets de 0-1 any, amb 8 llocs escolars.  
- 2 unitats per a xiquets d'1-2 anys, amb 13 llocs escolars cada una.  
- 3 unitats per a xiquets de 2-3 anys, amb 20 llocs escolars cada una.  
  
Segona  
Esta escola impartirà el currículum de l'Educació Infantil establit per als centres educatius de l'àmbit territorial de la Comunitat Valenciana en el Decret 37/2008, de 28 de març, del Consell, pel qual s'establixen els continguts educatius del primer cicle de l'Educació Infantil a la Comunitat Valenciana (DOCV de 3 d'abril).  
  
Tercera  
Correspon al titular de l'escola infantil la dotació pressupostària necessària per als gastos derivats del personal docent i no docent, així com per al funcionament de l'esmentat centre, independentment de la possibilitat de concórrer a totes les convocatòries públiques que realitze la Conselleria d'Educació, Cultura i Esport per a la concessió de subvencions o ajudes econòmiques als centres d'Educació Infantil.  
  
  
Quarta  
L'escola infantil se sotmetrà a l'autoritat de la Conselleria d'Educació, Cultura i Esport i de la Inspecció Educativa en els termes que preveu el títol VII de la Llei Orgànica 2/2006, de 3 de maig, d'Educació, que regula la inspecció del sistema educatiu, i la resta de normativa de desplegament que puga dictar-se sobre l'esmentada matèria.  
  
Quinta  
El titular de l'escola es compromet a:  
a) Complir el que establix sobre òrgans de govern dels centres públics el capítol III del títol V de la Llei Orgànica 2/2006, de 3 de maig, d'Educació.  
b) Complir la normativa aplicable que establix els requisits mínims dels centres que impartisquen ensenyaments de règim general.  
c) Seguir les directrius acadèmiques de l'Administració educativa per als centres dependents de la Conselleria d'Educació, Cultura i Esport, així com a presentar cada curs acadèmic una programació general anual en què consten les dades acadèmiques i administratives del centre.  
Així mateix, haurà de notificar a la Conselleria d'Educació, Cultura i Esport els canvis de professorat que puguen produir-se i adjuntar a esta notificació els documents que justifiquen el compliment de la titulació exigida del nou professorat.  
d) La custòdia dels expedients dels alumnes i de tots els documents de caràcter acadèmic i administratiu que es generen.  
  
Sexta  
Este conveni produïx efectes el mateix dia de la firma. No obstant això, l'autorització d'obertura i funcionament del centre produirà efectes des de l'inici del curs acadèmic 2014-2015.  
  
Sèptima  
Les modificacions en els ensenyaments, les instal·lacions i la resta de requisits mínims, excepte les que suposen una nova autorització d'acord amb el que preveu l'article 13.2 del Reial Decret 332/1992, de 3 d'abril, seran notificades a l'Administració educativa, la qual instruirà l'expedient corresponent, que es tramitarà, a falta de normativa específica per als centres docents públics, d'acord al procediment regulat en el títol IV de l'esmentat Reial Decret 332/1992, de 3 d'abril. Donarà fi al procés l'aprovació per una resolució del conseller competent en matèria d'educació.  
En els supòsits que figuren en l'article 13.2 abans mencionat, s'instruirà un expedient que donarà lloc a una nova autorització, per a la qual cosa s'haurà de subscriure l'oportú conveni entre les parts.  
  
Octava  
Este conveni tindrà una duració indefinida i es podrà extingir, no obstant això, per qualsevol de les causes següents:  
a) Per mutu acord de les parts.  
b) Per incompliment de les obligacions assumides per l'Ajuntament.  
  
c) Per denúncia d'una de les parts, després d'un avís previ, com a mínim, sis mesos abans de l'inici del curs acadèmic en què s'haja d'extingir.  
d) Per canvi de titularitat, trasllat d'instal·lacions del centre o cessament de les activitats.  
Esta extinció produirà efectes a partir del final del curs escolar en què es produïsca la causa.  
En els supòsits previstos en els punts b i d, l'extinció requerirà la comunicació prèvia de la Conselleria al titular de l'escola.  
  
Novena  
L'aplicació i l'execució d'este conveni, incloent-hi a este efecte tots els actes jurídics que es puguen dictar per a desplegar-lo o executar-lo, no podran tindre cap incidència en la dotació de tots i cada un dels capítols de gasto assignats a l'esmentada conselleria, i en tot cas hauran de ser atesos amb els mitjans personals i materials de la conselleria competent per raó de la matèria.  
  
Deu  
Este conveni s'inscriurà en el Registre de Centres Docents de la Comunitat Valenciana, així com en el Registre de Convenis de la Generalitat, i serà publicat en el Diari Oficial de la Comunitat Valenciana.  
  
  
Onze  
El centre s'inscriurà en el Registre de Centres Docents de la Comunitat Valenciana.  
  
Com a prova de conformitat i perquè en quede constància, les dos parts firmen el present conveni en el lloc i la data consignats anteriorment.  
  
La consellera d'Educació, Cultura i Esport: María José Catalá Verdet.  
L'alcalde president de l'Ajuntament de Tavernes de la Valldigna: Jordi Juan Huguet.